钦定古今图书集成/明伦汇编/氏族典/第028卷 > 《廖用贤尚友录》 > 种古
## 钦定古今图书集成/明伦汇编/氏族典/第028卷 > 《廖用贤尚友录》 > 种古

按《宋史种世衡传》：“世衡子古，字大质，少慕从祖放为
人，不事科举。当任官，辞以与弟，时称小隐君。世衡卒，
录古为天兴尉，累转西京左藏库副使、泾源路都监，
知原州。羌人犯塞，古御之，斩级数百，筑城镇戎之北，
以据要害。神宗召对，迁通事舍人，官其三弟。与弟诊
破环州，折姜会，斩首二千级，迁西上阁门副使。民有”
损直鬻田于熟羌以避役者，古按其状，得良田三千
顷，丁四千，悉剌为民兵。历环庆、永兴军路钤辖。坐讼
范纯仁不当，夺一官，知宁州，徙镇戎军。熙河师十万
道境上，须刍粮，僚佐以他路为言，古曰：“均王师也。”命
给之。又徙鄜、隰二州，卒，年七十。